**RAZVOJNE REŠITVE NA PODROČJU IZBIRE IN RAZVOJA KADROV
V ORGANIH DRŽAVNE UPRAVE**

**December 2024**

Spoštovani sodelavci!

Z veseljem vas obveščamo, da je Ministrstvo za javno upravo začelo z izvajanjem strateškega projekta **Priprava, oblikovanje in uporaba razvojnih rešitev na področju izbire in razvoja kadrov v organih državne uprave**, ki se izvaja v okviru [Načrta za okrevanje in odpornost](https://www.gov.si/zbirke/projekti-in-programi/nacrt-za-okrevanje-in-odpornost). Cilj projekta je izboljšati učinkovitost ravnanja s človeškimi viri z uvedbo inovativnih rešitev na področju izbire, razvoja in ohranjanja kadrov.

Zasnovan je v treh fazah, ki se medsebojno podpirajo in nadgrajujejo:

1. **Prenova izbirnih postopkov**, s poudarkom na izvedbi in pripravi smernic za strukturirane zaposlitvene razgovore, ki bodo prispevali k večji objektivnosti in strokovnosti izbire kadrov.
2. **Nadgradnja obstoječega kompetenčnega modela**, ki bo prilagojen potrebam in ciljem sodobne državne uprave in bo vključeval nove pristope za razvoj ključnih kompetenc (tudi digitalne kompetence).
3. **Prepoznavanje, razvoj in ohranjanje talentov ter načrtovanje nasledstev**, kar bo omogočilo dolgoročno vzdržnost in učinkovitost kadrovskih rešitev.

Projektno skupino Ministrstva za javno upravo, Direktorata za javni sektor pri izvedbi projekta podpira zunanji izvajalec. Ker želimo soustvarjati rešitve, boste v projektne aktivnosti vključeni tudi nekateri sodelavci, in sicer preko sodelovanja v delavnicah, anketah, intervjujih ali fokusnih skupinah. Za sodelovanje se vam iskreno zahvaljujemo, saj so vaši prispevki ključni za oblikovanje rešitev, ki bodo prilagojene realnim potrebam in izzivom državne uprave.

V decembru smo že izvedli uvodni sestanek s člani projektne skupine in predstavitev projekta generalnim sekretarjem ter kadrovikom, na kateri smo predstavili cilje in časovnico projekta. Poleg tega smo začeli z zbiranjem podatkov o izkušnjah z uporabo kompetenčnega modela preko poglobljenih intervjujev z zaposlenimi.

Kot soustvarjalce razvojnih rešitev, vas bomo preko mesečnih e-novic obveščali o aktivnostih in napredku projekta. V njih bomo delili informacije o ključnih dogodkih, zanimive strokovne vsebine in rezultate projektnih aktivnosti. Veselimo se medsebojnega sodelovanja, ki bo prispevalo k razvoju organizacijske kulture in večjemu zadovoljstvu zaposlenih v državni upravi.

Lepo vas pozdravljamo,

Projektna skupina Ministrstva za javno upravo, Direktorata za javni sektor